**Rapport og handleplan fra Pædagogisk tilsyn: Børnehuset Fensmark**

**Daglig leder:** Janni Kjerulff **Medarbejderrepræsentant:** Marianne Thuesen **Medlem af bestyrelsen:** Hanne Christensen

**Konsulent:** Britt Ilsfort

**Dato for dialogmøde:** 14. juni 2021. **Tidspunkt:** 9 – 11.30

|  |  |  |
| --- | --- | --- |
| **Hoved tema** | **Udviklings punkt** | **Handleplan** |

|  |  |  |
| --- | --- | --- |
| Evalueringskultur | **At sætte fokus på at opbygge og udvikle en systematisk evalueringskultur.****Børnenes læring**: i hvor høj grad er målene opnået.Læringsmiljø: hvordan understøttede læringsmiljøet børnenes læring og udbytte.**Egen praksis**: hvad lærte vi om vores planlægning ifht de mål vi havde. Hvordan har vi reflekteret og justeret undervejs.**Egne læringsmål**: hvordan opstiller vi mål for egen personlig læring og evaluerer på det. Observation og feedback på egen rolle. | Når vi skal implementere en øget evalueringskultur i Børnehuset, indebærer det, at jeg som Leder, hele tiden understøtter, mit personale i løbende at forholde sig refleksivt til, hvordan de pædagogiske læringsmiljøer vi etablerer og udvikler i Børnehuset understøtter alle børns trivsel, læring, udvikling og dannelse hele dagen. UDVIKLINGSPUNKTER:* Ledelsen og det pædagogiske personale skal være i stand til at afgøre, hvornår der i vores læringsmiljøer er brug for udvikling.
* Den viden, en evaluering kan åbne op for, skal kunne anvendes – og bruges i hverdagen.

**Opbygge og udvikle en systematisk evalueringskultur**På vores pædagogiske dag i november 2021 vil vi sammen i personalegruppen udarbejde et skema til brug for en systematisk evalueringskultur. Dette skema skal udfyldes og efterfølgende evalueres på stuemøderne – disse evalueringer skal gennemgås på personalemøder kontinuerligt i løbet af året. **Observation og feedback på egen rolle.**I Børnehuset vil vi gerne have at Evalueringsarbejde sker som en naturlig forlængelse af nysgerrighed for egen og andres praksis.Derfor vil vi i børnehuset bruge feedback som arbejdsredskab for udvikling og implementering af en øget evalueringskultur.Feedback skal integreres i hverdagen, og skal være forbundet med lyst til at gøre det, for ellers så sker det ikke. Det skal med tiden være sådan, at vi gør det, fordi vi ikke kan lade være. Det vil kræve, at personalet har så meget selvtillid og selvværd, at de tør give feedbacken til hinanden. Feedbacken skal være en tilbagemelding på en handling og et redskab til at udvikle os og blive bedre. Feedback i børnehuset er en samtale og skal derfor være korte uformelle snakke, lange samtaler, formelle møder med ledelse eller samtaler mellem kollegaer. Derfor vil det også være muligt at give/søge feedbacken både i hverdagen og ved evt. personale- eller stuemøder.Når vi skal indføre udviklende nærværende feedbacksamtaler i dagligdagen, har jeg som leder på gulvet en stor fordel i at være forgangsperson for evalueringskulturen og vise hvordan det kan gøres i praksis, bl.a. ved at kunne trækker mine medarbejdere til side undervejs i selve opgaveløsningen eller processen, eller opfordre andre til spontant at evaluere på hinanden og også komme med feedbacken spontant. |
| Faglighed | At sætte fokus på hvordan vi arbejder mere målrettet med dokumentation, til pædagogisk refleksion. | Vi ønsker at arbejde mere målrettet med brug af dokumentation til at reflektere over og forbedre det, vi som pædagoger selv gør i vores hverdag med børnene.Dokumentationen vil kunne hjælpe os til at reflektere over hvad børnene lærer, hvordan de udvikler sig, og hvad det fortæller os om det læringsmiljø vi har i Børnehuset.Hvad kan vi gøre anderledes i vores praksis, hvad kan vi forbedre.Når vi reflekterer over vores dokumentation, kan det bruges i forbindelse med planlægningen af vores pædagogiske arbejde, og dermed kvalificerer det.Det vil kunne give os et grundlag for at vurdere, hvad vi skal have fokus på.Dette udviklingspunkt vil der løbende blive arbejdet med på personalemøder resten af 2021 samt på pædagogisk dag i foråret 2022 |

|  |  |
| --- | --- |
| **Tema** | **Bemærkninger** |
| Opfølgning fra sidste tilsyn | Der har været arbejdet meget målrettet med hverdagspædagogik og rutiner siden sidste tilsyn. Corona har været medvirkende årsag til at det har været nødvendigt at kigge på. Der er forskellige tiltag som institutionen vil fortsætte med i fremtiden, f.eks. måder at aflevere og hente børn på. Det pædagogiske planlægningsskema og udarbejdelsen, var et udviklingspunkt fra sidst, som der er blevet arbejdet på sammen med det faglige fyrtårn. Den Nye styrkede læreplan er udarbejde ud fra skabelonen fra Emu og det har været en fælles og meget lærerig proces for hele huset.Personalet har arbejdet med feedback til hinanden og har fået øjnene op for hvilken effekt det har. Dette er et fortsat udviklingspunkt, da Børnehuset gerne vil arbejde mere målrettet med det. |
| De 6 læreplans temaer | Jeg har modtaget to planlægningsskemaer inden dialogmødet. Begge skemaer har gode overvejelser, både i forhold til hvad børnene er optagede af og hvad de har brug for at lære. Der er øje for at skabe inspirerende læringsmiljøer som afspejler det emne/tema der arbejdes med. Det er tydeligt at se, når jeg bevæger mig rundt i institutionen at det er et stort fokus og at hele institutionen emmer af, at der arbejdes med et bestemt tema. I det pædagogiske planlægningsskema er der et par enkelte punkter hvor der er brug for justeringer. Det er blandt andet ikke beskrevet hvordan det sikres at alle børn har lige deltagelsesmuligheder hvis der er børn der har brug for særlige indsatser. Derudover drøftede vi også hvordan målene kunne blive tydeligere og at det også ville gøre det lettere at opsætte ”tegn på læring” så der kan evalueres på om børnene opnår de mål der er sat. Det ledte os videre til at kigge på dokumentation og evaluering, som kan give overvejelser om ”hvad virkede”, ”hvad er der behov for at justere på” og ”hvad er vi blevet klogere på”. Evalueringskultur og dokumentation blev udviklingspunkter til næste gang.  |
| Den pædagogiske praksis | Jeg var på observationsbesøg d. 7/6 fra 8.45-11.30 (uddrag)Jeg starter på vuggestuens legeplads, der er en rar stemning, børnene leger, hygger og snakker med de voksne. De er ved at gøre sig klar til tur i tre grupper, så jeg går om på børnehavens legeplads. Her er 2 voksne ved at gøre klar til en aktivitet med 7 børn, resten er taget på tur. Børnene laver pupper til sommerfuglelarven ud af toiletruller. De maler og er meget koncentrerede. Et barn kan ikke finde ud af hvor han skal være og står lidt udenfor gruppen, den voksne inkluderer ham på den fineste måde. Børnene får hjælp til at sætte følehorn på sommerfuglen og ”flyver” afsted efter et stort blad. Den voksne siger at sommerfuglen kan ligge på bladet imens de synger og hun går i gang med at synge.Jeg oplever en rar stemning og en aktivitet der hænger sammen med det pædagogiske planlægningsskema og læringsmiljøet afspejler emnet. Der kan med fordel arbejdes med før- under -efter aktiviteten og en lidt tydeligere rammesætning, så de børn der har brug for mere forforståelse og understøttelse også profiterer af aktiviteten. Vi havde en god dialog om hvordan de voksne kan hjælpe børnene med tydelige rammer for aktiviteten. Vuggestuen er tilbage og jeg går derom. De har været på tur og står i kø til at vaske hænder udenfor. De skal spise og sidder i et skur som de har indrettet så fint med lyskæder, knager til børnenes tasker og dokumentation der afspejler læreplanstemaet. Der er en afslappet og hyggelig atmosfære og en god dialog mellem børn og voksne. Et barn vælter sin kop med mælk så der er mælk i låget på hans madkasse. Den voksne giver ham papir og viser hvordan han kan ”duppe” det op. En af de andre drenge bliver inspireret og laver sit eget lille eksperiment og hælder også mælk i låget på sin madkasse. Han får også papir og dupper meget begejstret det ”spildte” mælk op. Dejligt at se hvordan den voksne anerkender barnets eksperiment og giver ham papir i stedet for at skælde ud over at han gjorde det med vilje. Vi havde en god snak om hvordan Corona på mange måder har påvirket positivt, de er ude, er i mindre grupper og der er mere tid og overskud til børnene, da der er meget tydelige rammer for både børn og voksne. |
| Medarbejdertrivsel og – udvikling | Ledelsen oplever at der er en god trivsel blandt personalet i huset, og der er stort set ikke sygefravær. |
| Politiske indsatsområder og mål:Sprogindsats | På dialogmødet blev det drøftet, hvordan og hvornår der laves sprogvurdering. Institutionen sprogvurderer de 3-årige der vurderes at have behov, i år har der ikke været nogle.I forhold til sprogvurdering af børn et år forud for skolestart placerede 9 ud af 9 børn sig i generel indsats.  |
| Samarbejde med specialpædagogiske vejledere/tale-høre konsulenter/ ergo/psykologer/sprogkonsulent (tosprogede) | De har et fint samarbejde med tale-hørekonsulent Eva, der er i øjeblikket 4 børn med udtalevanskeligheder, et af børnene er visiteret til taleskole. Tre børn er indstillet til specialpædagogisk vejleder og de har et godt samarbejde med Charlotte.  |
| Bemærkninger i forhold til besvarelser, der er opsamlet via Spørgeskema. | **Legepladseftersyn**: Der har været foretaget legepladseftersyn af legepladsinspektør d. 24. september 2020. Der var ingen bemærkninger. Legepladsen bliver tjekket hver morgen af morgenåbner. **Hygiejnetilsyn**: Der har været hygiejnetilsyn d. 2. oktober 2020. Der var ingen bemærkninger. Der er tilsyn hvert 3. år, så næste tilsyn er i efteråret 2021.**Politikker**: Der er udarbejdet følgende politikker målrettet børn:* Sygdom
* Kost
* Søvn
* Sol
* Krops- og kønsidentitetslege
* Børn på tur
* Barn bliver væk på tur
* Bål
* Barn forlader institutionen
* Beredskabsplan
* Sorg og krise
* Renlighed

**Politikker**: Der er udarbejdet følgende politikker målrettet voksne:* Trivselspolitik
* Sorg/krise

Det anbefales at diverse politikker kigges efter en gang årligt, om de stadig er relevante og opdaterede.**Praktikinstitution**: Børnehuset Fensmark er ikke praktikinstitution**Personaleudvikling**: Der er sidst afholdt MUS i 2020-21 med alle medarbejdere. Der er udarbejdet en kompetence- udviklingsplan for medarbejderne ved MUS. Der er planlagt gruppeudviklingssamtaler.**MED**: Der afholdes ikke særskilte personalemøder, der indeholder punkter med MED status.**Brug af Tablets og mobiler**: iPad bruges både i institutionen og uden for institutionen til at finde oplysninger om forskellige emner. iPad bruges til at vise små videoer der er relevante for det emne/tema de er i gang med. iPad bruges også til siesta hvor de lytter til musik/historie. iPad bruges i forhold til børneperspektivet- billeder/video af hverdagen set fra barnets synsvinkel.**Børn og personale:** Der er pt. 34 børn indmeldt, fordelt på 13 vuggestuebørn og 21 børnehavebørn. Der er ingen børn indmeldt fra anden Kommune. Der er ingen børn i 30 timers tilbud. Der er 6 ansatte, 3 pædagoger, 1 pædagogiske assistent og 2 pædagogmedhjælpere.  |
| Forældreinddragelse i Læreplansarbejdet samt hjemmelæringsmiljø | Forældrene informeres ved link til projektbeskrivelse og de inddrages i at etablere de fysiske læringsmiljøer på legepladsen, blandt andet er de med til at plante bi-blomsterbed, kommer med materialer og hjælper med at køre på genbrugspladsen. Hjemmelæringsmiljøet understøtter ved at snakke med børnene om de oplevelser de har haft i institutionen eller ved små opgaver hvor de skal finde et insekt eller en bille hjemme, snakke om det og vise frem til de andre i gruppen.  |
| Kommentarer fra konsulenten ift handleplanen. | Fin rammesætning af udviklingspunkterne. |
| Anbefalinger |  |
| Evt. henstillinger | Ingen |